[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.3.2008

COM(2008) 136 végleges

2006/0274 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak az Európai Vasúti Ügynökség létrehozásáról szóló 881/2004/EK rendelet módosításáról szóló európai parlamenti és tanácsi rendelet elfogadására tekintettel kialakított közös álláspontjáról

2006/0274 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a Tanácsnak az Európai Vasúti Ügynökség létrehozásáról szóló 881/2004/EK rendelet módosításáról szóló európai parlamenti és tanácsi rendelet elfogadására tekintettel kialakított közös álláspontjáról

ELŐZMÉNYEK

A javaslat továbbítása az Európai Parlamenthez és a Tanácshoz (COM(2006) 785 végleges – 2006/0274 COD): | 2006. december 13. |

Az Európai Gazdasági és Szociális Bizottság véleménye: | 2007. július 11. |

Az Európai Parlament véleménye (első olvasat): | 2007. november 29. |

A közös álláspont elfogadása egyhangú határozattal: | 2008. március 3. |

A BIZOTTSÁG JAVASLATÁNAK CÉLJA

Az Európai Bizottság 2006. december 13-án intézkedéscsomagot fogadott el azzal a céllal, hogy az európai vasúthálózaton közlekedő vonatok szabad mozgását akadályozó tényezők felszámolásával hozzájáruljon a vasúti ágazat megújulásához.

A Bizottság alapvetően két célból szánta el magát erre a lépésre:

- egyrészt azért, hogy a mozdonyok üzembe helyezésére szolgáló eljárás átláthatóbbá és hatékonyabbá tételével elősegítse a vonatok Európai Unión belüli szabad közlekedését,

- másrészt azért, hogy a vasúti rendszer kölcsönös átjárhatóságára irányadó irányelvek egységes szerkezetbe foglalásával és konszolidálásával egyszerűsödjék a szabályozási környezet.

Az intézkedéscsomagban szerepel az Európai Vasúti Ügynökség létrehozásáról szóló rendelet módosítása. A javaslat a vonatok szabad mozgásának elősegítése érdekében új feladatokat határoz meg az ügynökség számára, és rendelkezik különösen:

- egy olyan referenciadokumentum kidolgozásáról, amely lehetővé teszi a gördülőállomány üzembe helyezésére irányadó tagállami előírások egymásnak való megfeleltetését,

- az egyes tagállamokban hatályos szabályok mennyiségének fokozatos csökkentése és az egyenértékűnek tekinthető szabályok meghatározása céljából a tagállami biztonsági hatóságok hálózata munkájának megszervezéséről,

- arról, hogy az ügynökség a nemzeti biztonsági hatóságok vagy a Bizottság kérésére műszaki szakvéleményeket készít.

A rendelet módosítása másrészt jó alkalmat adott az ügynökség egyes feladatainak pontosítására, amit elsősorban a megalapítástól fogva – elsősorban az európai vasúti forgalomirányítási rendszer (ERTMS) és a járműnyilvántartások bevezetése keretében – összegyűlt tapasztalatok indokolnak.

MEGJEGYZÉSEK A KÖZÖS ÁLLÁSPONTHOZ

A három intézmény megpróbált már az első olvasatban gyors egyetértésre jutni a javaslatról. Erre azonban nem volt lehetőség, elsősorban azért, mert az Európai Parlament több igénnyel is előállt elsősorban az ügynökség és a nemzeti biztonsági hatóságok közötti viszony tekintetében. A Tanács egyhangúlag elfogadott közös álláspontja nem ellentétes a bizottsági javaslat alapvető célkitűzéseivel és vezérelvével.

Megjegyezzük, hogy a Tanács közös álláspontja eleve tartalmazza az Európai Parlament által első olvasatban elfogadott módosítások egy részét, és megteremti a szükséges összhangot a vasúti rendszer kölcsönös átjárhatóságára vonatkozó irányelvek konszolidálásával (javaslat: COM(2006) 783 végleges, 2006/273 (COD)), amelyről már első olvasatban megegyezés született.

A BIZOTTSÁG RÉSZLETES MEGJEGYZÉSEI

A Bizottság által elfogadott, a közös álláspontban teljes egészében vagy részben szereplő európai parlamenti módosítások

A teljes 2. módosítás , az utolsó előtti bekezdés kivételével: az ügynökség és a felállítandó munkacsoport a különböző paraméterek fontosságához igazodva szervezi meg munkáját.

A 3. módosítás , bár előnyösebb lenne, ha a szöveg nem konkrét dátumot jelölne meg, hanem a határidő a rendelet hatálybalépéséhez lenne kötve.

A 7. módosítás , összhangban a vasúti rendszer kölcsönös átjárhatóságára irányadó irányelvek konszolidálását célzó javaslatról első olvasatban elfogadott megegyezéssel.

A 9. módosítás : az az elv, hogy a vasúti ügynökségnél foglalkoztatott szerződéses alkalmazottak szerződése meghosszabbítható, valóban garantálja a szolgálat folyamatosságát, ezt az elvet azonban csak az ügynökség működésének első tíz évére vonatkozóan lenne indokolt előírni, ugyanis kb. 2010-ig a jelenlegi szerződések többsége lejár. A szerződések lejárati időpontjai 2010-től szóródni fognak, ami a szolgálat folyamatossága szempontjából kedvezőbb.

A Bizottság által elutasított, a közös álláspontban sem teljes egészében, sem részben nem szereplő európai parlamenti módosítások

Az 1. módosítás : a módosítás korlátozza az ügyvezető igazgatót abban, hogy feladatainak teljesítése érdekében tetszőleges számban munkacsoportokat hozzon létre. Ez ugyanakkor az ügynökséget létrehozó rendelet 30. cikke értelmében általános hatáskörébe tartozik.

A 4. módosítás : a vasúti rendszer kölcsönös átjárhatóságára irányadó irányelvek konszolidálását célzó javaslat tárgyalásain, amelyek végül első olvasatban megegyezéshez vezettek, a három intézmény egy olyan módosításról állapodott meg, amelynek értelmében a Bizottság jelentést készít a nemzeti hatóságok és az ügynökség közötti együttműködés lehetőségeiről. Ennek megfelelően, mielőtt a 4. módosításban javasolt útra lépnénk, érdemes lenne ezt a kérdést alaposabban is tanulmányozni.

Az 5. módosítás: korai lenne elvárni az ügynökségtől, hogy műszaki szakvéleményt adjon a biztonsági hatóságok által meghozott, a biztonsági tanúsítvány vagy a biztonsági engedély megadását elutasító határozatokról (az irányelv jelenlegi szövegében előírt eszközök nem tűnnek elégtelennek vagy problematikusnak). A közös álláspontban megállapított új 21a. cikk ugyanakkor egyértelműbbé teszi az ügynökségre az ERTMS-projektekkel kapcsolatban háruló feladatokat. A 8. módosítás ugyanerre a kérdésre vonatkozott.

A 6. módosítás : a 16a. cikknek összhangban kell lennie a közösségi vasutak biztonságáról szóló 2004/49/EK irányelvet módosító irányelvbe (javaslat: COM(2006) 784 végleges, 2006/272 (COD)) végül bekerülő rendelkezésekkel. A szóban forgó cikk szövegének igazodnia kell továbbá egyrészről a műszaki harmonizációra és a megfelelőségértékelésre vonatkozó új megközelítéshez, másrészről az ügynökségnek a közelmúltban a biztonsági rendszerekkel (SMS) kapcsolatban elvégzett munkájához is. További szempont, hogy nem szabad elébe menni az ügynökség által elvégzendő hatásvizsgálat eredményének, és nem szabad olyan kereskedelmi modellt jogszabályi szinten rögzíteni, amely idővel még fejlődhet.

KÖVETKEZTETÉS

A Bizottság álláspontja szerint a Tanács által 2008. március 3-án egyhangúlag elfogadott közös álláspont hozzájárul a bizottsági javaslat alapvető célkitűzéseinek megvalósításához és vezérelvéhez, ezért a közös álláspont a Bizottság számára elfogadható.